กรมการขนส่งทางบก ยืนยันภาครัฐพร้อมช่วยเหลือผู้ประกอบการขนส่งและผู้ประกอบอาชีพขับรถสาธารณะทุกประเภท
กรมการขนส่งทางบก ยืนยันภาครัฐพร้อมช่วยเหลือผู้ประกอบการขนส่งและผู้ประกอบอาชีพขับรถสาธารณะทุกประเภท นายจิรุตม์ วิศาลจิตร อธิบดีกรมการขนส่งทางบก เปิดเผยถึงมาตรการให้ความช่วยเหลือ ผู้ประกอบการขนส่งและผู้ประกอบอาชีพขับรถสาธารณะ ที่ได้ผลกระทบจากโรคโควิด-19 ว่า เนื่องจากนักท่องเที่ยวชาวต่างชาติงดการเดินทาง ผู้โดยสารคนไทยมีจำนวนน้อยลงเพราะเริ่มทำงานที่บ้านมากขึ้น ด้วยสถานการณ์ดังกล่าว กรมการขนส่งทางบก จึงเสนอมาตรการช่วยเหลือด้านพลังงานต่อคณะกรรมการบริหารนโยบายพลังงาน หรือ กบง. ล่าสุดมีมติให้บริษัท ปตท. จำกัด (มหาชน) ขยายระยะเวลาในการอุดหนุนราคา CNG ในราคา 10.62 บาทต่อกิโลกรัม เป็นระยะเวลา 3 เดือน ตั้งแต่วันที่ 1 เมษายน 2563 – 30 มิถุนายน 2563 สำหรับรถโดยสารสาธารณะ ประเภทรถบัส รถตู้โดยสารสาธารณะ รถยนต์รับจ้างหรือรถแท็กซี่ รถสามล้อรับจ้าง นอกจากนี้ รัฐบาลยังมีมาตรการชดเชยรายได้ผู้ได้รับผลกระทบจาก COVID-19 สำหรับผู้ประกอบอาชีพอิสระ ซึ่งรวมถึงผู้ขับรถแท็กซี่ด้วย โดยสามารถลงทะเบียนใช้สิทธิได้ที่ www.เราไม่ทิ้งกัน.com ตั้งแต่เวลา 18.00 น. ของวันที่ 28 มีนาคมนี้ อีกทั้งกรมการขนส่งทางบกอยู่ระหว่างขอให้กรมบัญชีกลางพิจารณาให้บัตรสวัสดิการแห่งรัฐสามารถใช้ได้กับผู้ประกอบการขนส่งภาคเอกชน หรือรถร่วมได้นอกจากนี้ สถาบันการเงิน ภายใต้การกำกับดูแลของธนาคารแห่งประเทศไทย หรือ ธปท.ได้มีมาตรการพักชำระหนี้เป็นระยะเวลา 6 เดือน และสามารถขอขยายเวลาชำระหนี้ออกไปอีกได้ไม่เกิน 96 เดือน สำหรับสถาบันการเงินที่ไม่ใช่ธนาคาร (NON-BANK) หรือบริษัท Leasing ที่ปล่อยกู้กับผู้เช่าซื้อรถยนต์ เบื้องต้นจำนวน 15 แห่ง มีมาตรการช่วยเหลือผู้ประกอบการด้านสินเชื่อ ทั้งการพักชำระหนี้ 3-6 เดือน และขยายเวลาผ่อนชำระไม่เกิน 96 เดือน เช่นกัน ซึ่งครอบคลุมรถโดยสารและรถบรรทุก ทั้งประเภทไม่ประจำทางและประจำทาง ส่วนสมาคมประกันวินาศภัยไทย แจ้งปรับหลักเกณฑ์กรณีผู้ประกอบการแจ้งหยุดใช้รถในช่วงนี้ เพื่อขอรับเบี้ยประกันภัยในช่วงเวลาที่หยุดใช้รถคืนหรือผู้ประกอบการอาจตกลงกับบริษัทผู้รับประกันเพื่อนำเบี้ยประกันภัยที่ได้รับคืนมาขยายระยะเวลาคุ้มครองได้ โดยมีเงื่อนไขระยะเวลาในการแจ้งหยุดใช้รถต้องไม่น้อยกว่า 30 วัน